送乾元寺`住持實大師
作者：文彥博
朝代：宋

paragraphs: 乾元古道場，宛在香山陽。
實師應請去，無滯於一方。
飄然振鐶錫，殊不事包囊。
孤風尤可尚，靜法固有常。
真心得正住，安重如陵岡。
况聞師議論，博洽而精詳。
和會禪與講，若登圭峯堂。
迎知向學眾，汲汲趨門牆。
洪鐘既大叩，隨宜爲發揚。
清伊自南來，長波極渺茫。
所謂栰喻者，利濟如僑梁。